寄題李與賢似剡庵
作者：楊萬里
朝代：宋

paragraphs: 四明狂客一茅屋，敕賜剡川纔一曲。
安福詩人李與賢，大書似剡山扉前。
我曾著脚勾踐國，奉詔昭陵省松柏。
是時八月欲半頭，鏡湖不是人間秋。
稽山影落水精闕，荷花露滴波中月。
季真茅屋荒蒼苔，古木哀猿啼禹穴。
今君結屋阿那邊，疋似剡川若箇言。
我到剡川君未到，似和不似然不然。
君不見興公舊草天台賦，元不曾識天台路。
一俛仰間已再升，何用瘦藤與芒屨。